Anton Habovštiak

PhDr. Anton Habovštiak, CSc. (* 22. september 1924, Krivá – † 14. apríl 2004, Bratislava) bol slovenský jazykovedec, etnograf, spisovateľ, publicista a zberateľ ľudovej slovesnosti. Jeho manželka bola Katarína Habovštiaková.

 Životopis 
Narodil sa na Orave v roľníckej rodine. Navštevoval Gymnázium v Trstenej a v Dolnom Kubíne a v rokoch 1946 – 1951 filozofickú fakultu Slovenskej univerzity v Bratislave. 

Po ukončení štúdia na fakulte pracoval do roku 1994 v Jazykovednom ústave Ľudovíta Štúra SAV. Zaoberal sa dialektológiou slovenského jazyka a pracoval na medzinárodnom všeslovanskom jazykovom atlase. Spracoval najmä oravské nárečia a nárečia Gemeru. 

Základné prvky slovenských nárečí zhodnotil v práci Atlas slovenského jazyka. Práca má mimoriadny význam, pretože poukazuje na pôvod slovenského jazyka vôbec a na základe slovotvorných prejavov považuje západné Slovensko za najstaršie slovanské osídlenie. 

Anton Habovštiak veľmi horlil za zachovanie nárečových prvkov v spisovnej slovenčine, do čoho veľmi nabádal spisovateľov, novinárov i publicistov. Poukazoval na to, že ide o obrovské národné bohatstvo vytvorené po stáročia našimi ľuďmi. 

Jeho veľmi rozsiahla a dôkladná práca sú Oravské nárečia, kde aj tieto delí na dolnooravské, stredooravské a hornooravské. Materiál, ktorý sa v prácach nachádza sám osobne zozbieral. Sú tu aj veľmi cenné autentické nárečové ukážky z jednotlivých oblastí ale aj dedín od miestnych rozprávačov. Tie využil ešte v ďalšej svojej práci Oravci o svojej minulosti, kde sa nachádzajú zvyky, obyčaje, veršovanky a texty pri rôznych príležitostiach i v ročných obdobiach. 

Osobitnou oblasťou jeho odbornej práce bolo pôsobenie v medzinárodnom komitéte pre všeslovanský jazykový atlas. Tejto činnosti sa venoval viac ako 30 rokov. Bol stálym zástupcom Slovenska v tejto inštitúcii, ktorá zahrňovala odborníkov zo všetkých slovanských krajín a rečových skupín. Výsledkom bola ucelená práca aká nemá v doterajších dejinách slovanstva obdobu. Počas jazykovedného výskumu a návštev jednotlivých dedín a miest v stykoch s roľníkmi, pastiermi, drevorubačmi, pltníkmi a remeselníkmi zachytil stovky najrôznejších povestí, rozprávok aj mýtov, ktoré spracoval v osobitných zbierkach nielen z Oravy, ale aj z celého Slovenska v desiatkach kníh.

Ako prvá mu vyšla v roku 1963 zbierka: Pastierik a zbojníci. Nasledovali desiatky zbierok, z ktorých je hodné spomenúť aspoň: Poklad nad všetky poklady, O kaštieli v šírom poli, Tri píšťalôčky, Kukučkine slzy, Zakliate ovečky pod Rozsutcom a iné. Osobitnú časť jeho diela tvoria eseje z konkrétneho života a romány. Takými sú: Dni sviatočné a všedné, Oravské chodníčky, Kráľ nad kráľmi sa narodil a podobne. Mnohé z nich boli publikované v dennej tlači. Mimoriadny význam má román Plátenícka pieseň zo života oravských plátenníkov z hornej Oravy. Novely a poviedky zo života oravského i slovenského človeka spracoval v zbierkach: Volanie domova, Aj také sú božie cesty, Mať moja, mať moja a podobne. Anton Habovštiak zomrel 14. apríla 2004 v Bratislave.

Manželka Katarína Habovštiaková napísala autobiografické dielo Môj život s Antonom Habovštiakom (2009) v ktorom sumarizuje manželovu prácu a životné osudy.

 Ocenenia 
 1979 - Strieborná čestná plaketa Ľudovíta Štúra, Slovenskej akadémie vied, za zásluhy v spoločenských vedách
 1984 - Zlatá čestná plaketa Ľudovíta Štúra, Slovenskej akadémie vied, za zásluhy v spoločenských vedách
 1984 - Cena Slovenského literárneho fondu
 1985 - Okresné vyznamenanie za zásluhy o výstavbu Oravy
 1987 - Cena SAV (člen kolektívu)
 2003 - Cena Literárneho fondu za pôvodnú slovenskú literárnu tvorbu, za rok 2003, za dielo Slovenské povesti
 2004 - Fra Angelica, od Rady KBS pre vedu, vzdelania a kultúru,  za prínos kresťanských hodnôt do umenia 
 2004 - Prémia Literárneho fondu za knihu Slovenské povesti, in memoriam
 2005 - Pribinov kríž I. triedy, In memoriam 

 Dielo 
 Pastierik a zbojníci, 1963
 Oravské nárečia, Vydavateľstvo SAV, 1965.
 Oravské chotárne názvy. Banská Bystrica, Stredoslo­venské vydavateľstvo 1970.
 O kaštieli v šírom poli
 Tri píšťalôčky, Kukučkine slzy
 Zakliate ovečky pod Rozsutcom 
 Volanie domova
 Aj také sú božie cesty
 Snehobiela košeľa, Mladé letá, 1981, ilustrácie: Jana Kiselová-Siteková
 Odvážny Benko. Zakliaty zámok, Východoslovenské vydavateľstvo, 1985, edícia: Otvor sa rozprávka, ilustrácie: Ľuba Končeková-Veselá
 Cesta kríža, Konfederácia politických väzňov Slovenska, Bratislava vo vydavateľstve Kon-press, Trnava, 1992, ilustrácia: Ladislav Vančo, akad. maliar, ISBN 80-85413-18-3 (dejiny sestier na Slovensku a dejiny prenasledovania komunistického režimu)
 Sestra Zdenka, Lúč, 2003, ISBN 80-7114-423-1
 Mať moja, mať moja
 Oravské chodníčky, 1985, Slovenský spisovateľ, Bratislava, ilustrácie: Martin Kellenberger  
 Poklady nad všetky poklady, Lúč, 1991, ilustrácie: Karol Ondreička, ISBN - 80-7114-024-4
 Za mrakmi je moje milované slnko : Sestra Zdenka - obeť lásky i násilia. Bratislava: Nové mesto (1. vyd. 1996 ISBN 80-85487-43-8, 2. rozš.vyd. 2000 ISBN 80-85487-59-4, 3. dopl. vyd. ISBN 80-85487-71-3, 4. dopl. a spresn. vyd. ISBN 80-85487-39-X) 
 Remeslo má zlaté dno, Junior, Bratislava, 1998, edícia: Slovenské rozprávky, ISBN 80-7146-521-6, spoluautorka: Katarína Habovštiaková, iustrácie: Dušan Pupala.
 Slovenské povesti II, 2003 Vydavateľstvo Matice slovenskej, ISBN 80-7090-713-4 (2. vyd. 2006, ISBN 80-7090-713-4)
 Túžba po poznaní, 2003, Vydavateľstvo Matice slovenskej, ISBN 80-7090-724-X, monografia
 Slovenské povesti II, 2006, Vydavateľstvo Matice slovenskej, ISBN 80-7090-713-4
 Oravci o svojej minulosti, podtitul: Reč a slovesnosť Oravského ľudu, 2006, Vydavateľstvo Matice slovenskej, ISBN 80-89208-18-5
 Rok na Orave, Slovom i obrazom, 2008, Vydavateľstvo Matice slovenskej, fotografie: Vlado Medzihradský, ISBN 978-80-89208-99-9, slovensko – poľsko – anglický text, sprievodca

 Literatúra 
 Encyklopédia Slovenska, II. zväzok, E-J, 1978, VEDA, s. 209 
 Habovštiaková, Katarína: Môj život s Antonom Habovštiakom, Vydavateľstvo Matice slovenskej, 2009, ISBN 978-80-8115-009-8,   
 Anton Habovštiak v spomienkach, Zostavili: Katarína Habovštiaková, Anna Kováčová, Oravská knižnica Antona Habovštiaka, Dolný Kubín, 2009, ISBN 978-80-89099-19-1 (prezentácia knihy sa konala v knižnici 6. decembra 2009)

 Referencie 

 Externé odkazy 
 bibliografia na stránkach Jazykovedného ústavu Ľ. Štúra: 1948-1975 1976-1985 1986-1995 1996-2000 2001-2005
 Anton Habovštiak – Oravská knižnica Antona Habovštiaka
 Habovštiak, Anton - Spolok slovenských spisovateľov

 Životopis 
 Osobnosti.sk

Kategória:Slovenskí jazykovedci
Kategória:Slovenskí dialektológovia
Kategória:Slovenskí etnografi
Kategória:Slovenskí publicisti
Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Pracovníci Slovenskej akadémie vied
Kategória:Osobnosti z Krivej
Kategória:Absolventi Filozofickej fakulty Univerzity Komenského v Bratislave
Kategória:Laureáti Pribinovho kríža I. triedy